Boer doodgeskiet, vrou beseer in KZN plaasaanvalArgieffoto: SAPD ŉ Boer (53) is vroeg Vrydagoggend op sy plaas doodgeskiet en sy vrou is ernstig beseer. Lt. Kol. Thulani Zwane, woordvoerder van die polisie, het aan Maroela Media gesê die aanval het omstreeks 02:00 plaasgevind op die Glower-plaas in Thornville, KwaZulu-Natal. “Die man is met skerp voorwerpe gesteek en daarna doodgeskiet,” het Zwane gesê. Die vrou het ook ernstige steekwonde opgedoen en is na die hospitaal geneem vir verdere mediese behandeling. ŉ Onbekende aantal vuurwapens is tydens die aanval gesteel. Die Thornville polisie ondersoek ŉ saak van moord en poging tot moord. Geen verdagtes is nog in hegtenis geneem nie. Die polisie het enigiemand met inligting oor die voorval gevra om dit aan te meld by 08600 10111. Maroela Media het vroeër berig ŉ man in sy laat 40’s is Donderdagmiddag laat op die plaas Millview naby Shakaskraal in KwaZulu-Natal geskiet. Zwane het gesê ŉ saak van poging tot moord word deur die Umhlali-polisie ondersoek.